Rhestr termau

**Busnes y Cynulliad-** y gwaith sy’n cael ei wneud gan Aelodau’r Cynulliad yng Nghynulliad Cenedlaethol Cymru, gan gynnwys trafodaethau yn y Cyfarfod Llawn, pwyllgorau a gwaith etholaethol / rhanbarthol.

**Aelod Cynulliad** - gwleidyddion etholedig sy’n ffurfio Cynulliad Cenedlaethol Cymru. Mae’r 60 Aelod yn cynrychioli gwahanol ardaloedd o Gymru.

**Etholaeth -** Mae Cymru wedi’i rhannu’n bedwar deg ardal a elwir yn etholaethau ac mae pob un yn ethol Aelod Cynulliad i’w cynrychioli yng Nghynulliad Cenedlaethol Cymru. Caiff pedwar deg o Aelodau Cynulliad eu hethol fel hyn. Caiff ugain yn rhagor o Aelodau Cynulliad eu hethol i gynrychioli gwahanol **ranbarthau** Cymru - Dwyrain De Cymru, Canol De Cymru; Gorllewin De Cymru: Canolbarth a Gorllewin Cymru; Gogledd Cymru. Mae pob Aelod Cynulliad yn treulio amser yn gweithio yn yr etholaeth neu’r rhanbarth y mae’n ei gynrychioli i helpu’r bobl sy’n byw yno.

**Cynulliad Cenedlaethol Cymru** – mae’n cynnwys 60 Aelod Cynulliad sy’n cael eu hethol i gynrychioli pobl Cymru, i ddeddfu ar gyfer Cymru ac i ddwyn Llywodraeth Cymru i gyfrif.

**Comisiwn Cynulliad Cenedlaethol Cymru (Comisiwn y Cynulliad)** – y corff sy’n darparu eiddo, staff a gwasanaethau i gefnogi Aelodau’r Cynulliad. Caiff y Comisiwn ei gadeirio gan y Llywydd a phedwar Aelod arall a enwebir gan y prif bleidiau gwleidyddol. Mae gan y Comisiwn gyfrifoldebau fel cyflogwr ac fel sefydliad sy’n cefnogi Aelodau’r Cynulliad ac sy’n rhyngweithio â’r cyhoedd. Ymhlith y gwasanaethau y mae’r Comisiwn yn eu cynnig i’r cyhoedd mae croesawu ymwelwyr i ystâd y Cynulliad, darparu gwybodaeth i bobl ac ymweld ag ysgolion a grwpiau cymunedol ledled Cymru.

**Y Cyfarfod Llawn –** Y Cyfarfod Llawn yw’r cyfarfod y mae’r Cynulliad cyfan yn cymryd rhan ynddo yn y Siambr, sef siambr drafod y Senedd. Caiff y Cyfarfod Llawn ei gadeirio gan y Llywydd a dyma’r prif fforwm i Aelodau’r Cynulliad gyflawni’u swyddogaeth fel cynrychiolwyr a etholwyd yn ddemocrataidd.

**Y Llywydd** – yr Aelod Cynulliad a enwebwyd gan y prif bleidiau gwleidyddol i gadeirio’r trafodaethau yn y Cyfarfod Llawn ac i gynrychioli Cynulliad Cenedlaethol Cymru yn y DU ac yn rhyngwladol.